Rob Packham hoor sy lot | Maroela Media
Rob Packham hoor sy lot
Rob Packham in die hof. Foto: Courtney Africa/African News Agency(ANA)
Rob Packham, die sakeman van Constantia, is Maandag in die Wes-Kaapse hooggeregshof skuldig bevind aan die moord op sy vrou.
Regter Elize Steyn het Packham ook skuldig bevind op aanklagte van dwarsboming van die gereg.
Steyn het Packham se weergawe van die gebeure verwerp en bevind hy het sy vrou Gill vermoor. Volgens Steyn was Packham se gedrag na sy vrou vermis geraak en later dood gevind is nie die tipiese gedrag van 'n ontstelde man wie se vrou vermis was en dood gevind is nie.
Steyn het ook gesê Packham het snedige en sarkastiese reaksies gegee op vrae wat aan hom in die hof gestel is. Steyn het bevind die staatsgetuies se getuienis was eerlik, konsekwent en geloofwaardig. Packham se reaksie op hul getuienis was volgens Steyn onpersoonlik, onredelik en word daarom verwerp.
Packham (58) het reg deur sy verhoor volgehou hy is onskuldig. Steyn sou Donderdag al uitspraak lewer, maar die saak is toe tot vandag uitgestel aangesien sy nog nie gereed was nie.
Rob en Gill Packham. Foto: Facebook
Gill Packham het op 22 Februarie verlede jaar, die dag waarop sy as vermis aangegee is, nie soos gewoonlik omstreeks 07:30 by die werk opgedaag nie. Haar liggaam is later in die kattebak van 'n uitgebrande BMW naby die Dieprivier-treinstasie gekry.
Die staat het aangevoer Rob het haar met 'n stomp voorwerp oor die kop geslaan en toe die BMW met haar liggaam daarin aan die brand gesteek, in 'n poging om die polisie se ondersoek in die wiele te ry deur bewyse te vernietig. Twee getuies het Packham ook geïdentifiseer as die man wat in 'n wit Audi van die moordtoneel af weggery het.
Daar is tydens die verhoor ook verwys na bloedspatsels wat in die motorhuis en badkamer van die Packham-woning gekry is. DNS-ontleding daarvan het gewys dit was Gill se bloed in die badkamer, sowel as aan die deurhandvatsel aan die binnekant van Rob se motor. Rob se bloed is onder die wasbak in die badkamer en op 'n handdoek of badmatjie gekry.
Packham het tydens die verhoor gesê dit is moontlik dat sy vrou gekaap en vermoor is. Die staat het egter die bewering verwerp en gesê Packham het sy vrou die vorige aand twee keer met 'n stomp voorwerp geslaan. Hy het homself daarna in 'n moeilike posisie bevind weens sy buite-egtelike verhouding en sy vrou se ongelukkigheid oor sy ontrou.
Die egpaar het huweliksprobleme gehad en berading ontvang, nadat Packham oor sy ontrou gebieg het. Die nag voor Gill se verdwyning het hulle 'n beradingsessie gehad, teruggekeer huis toe en die res van die aand daar gebly, het Packham aan die hof gesê.